Filem Remake The Fugitive Bakal Dihasilkan
Menurut laporan dari laman Deadline , bekas pengarah The Book of Eli Albert Hughes telah diberikan tanggungjawab oleh Warner Bros. untuk mengarahkan filem The Fugitive, remake dari filem aksi yang diterbitkan pada 1993 dan juga berdasarkan dari siri televisyen berjudul sama yang disiarkan sekitar 1963. Hughes akan bekerjasama dengan Brian Tucker (Broken City) yang akan menulis lakon layar, manakala Erik Feig akan bertindak selaku penerbit. Filem aksi klasik yang diterbitkan pada awal 90an itu diarahkan oleh Andrew Davis dan dibintangi pelakon Harrison Ford sebagai Dr. Richard Kimble dan Tommy Lee Jones sebagai U.S Marshal Samuel Gerard. Dalam filem tersebut, Dr. Kimble telah dituduh secara tidak adil membunuh isterinya, dan dia perlu mencari pembunuh yang sebenar demi membersihkan namanya. Namun dalam masa yang sama di diburu seluruh negara oleh U.S Marshal yang diketuai pegawai berpengalaman, Samuel Gerard. The Fugitive telah menerima tujuh pencalonan Anugerah Academy dan Jones turut berjaya menerima anugerah Oscar berdasarkan lakonnya dalam filem tersebut.